রোহিলা
রোহিলা হলো ঐতিহাসিকভাবে ভারতের উত্তর প্রদেশ রাজ্যের রোহিলখণ্ডে বসবাসকারী একটি পশতুন-জাতীয় সম্প্রদায়। এরা ভারতে বসবাসকারী বৃহত্তম পশতুন সম্প্রদায় এবং এদের নাম অনুসারে অঞ্চলটির নাম রোহিলখণ্ড রাখা হয়েছে। রোহিলা সামরিক প্রধানরা ১৭২০ এর দশকে উত্তর ভারতের এই অঞ্চলে এসে বসতি স্থাপন করেন এবং তাদের মধ্যে ১ম দাউদ খান উল্লেখযোগ্য ব্যক্তি ছিলেন। রোহিলারা সমগ্র উত্তর প্রদেশ জুড়ে বাস করে। তবে বেরেলি ও মোরাদাবাদ বিভাগের রোহিলখণ্ড অঞ্চলে তাদের ঘনত্ব বেশি। ১৮৩৮ থেকে ১৯১৬ সালের মধ্যে কিছু রোহিলা আমেরিকার ক্যারিবীয় অঞ্চলের গায়ানা, সুরিনাম ও ত্রিনিদাদ ও টোবাগোতে স্থানান্তরিত হয়। সেখানে তারা ইন্দো-ক্যারিবীয় জাতিগোষ্ঠীর মুসলিম সংখ্যালঘুদের একটি সম্প্রদায় গঠন করেছে। ১৯৪৭ সালের ভারত বিভাগের পর অনেক রোহিলা মুহাজির জনগোষ্ঠীর অংশ হিসাবে পাকিস্তানের করাচিতে চলে যায়।